Na temelju članka 6. i članka 10. Zakona o zaštiti od buke ("Narodne novine" broj 30/09 i 55/13) te članka 28. Statuta Općine Kolan ("Županijski glasnik" Zadarske županije 8/13), Općinsko vijeće Općine Kolan na sjednici održanoj 13.srpnja 2016. godine donijelo je :

**ODLUKU**

**o načinu korištenja elektroakustičkih uređaja na**

**području Katarelca**

**Članak 1.**

Ovom odlukom određuje se uporaba elektroakustičkih uređaja na otvorenom u objektima registriranim za obavljanje ugostiteljske djelatnosti (noćnim klubovima) na području Katarelca, noću najdulje do 05,00 sati, u razdoblju od 15. svibnja do 15. rujna.

Buka elektroakustičkih uređaja i ostalih izvora buke na otvorenom u istim objektima iz stavka 1. ovoga članka, ne smije prelaziti najviše dopuštene razine buke sukladno pravilniku kojim su propisane najviše dopuštene razine buke na otvorenom prostoru.

**Članak 2.**

Razina buke iz članka 1. stavka 2. mjeriti će se na referentnim točkama u naseljima Mandre, Kolanjski Gajac i Kolan te ne smije prelaziti dozvoljenu razinu od 45 dB(A) noću.

**Članak 3.**

Radi utvrđivanja točnog izvora buke koji prelazi propisanu razinu buke, načelnik Općine Kolan može donijeti akt kojim se noćni klubovi obvezuju postaviti mjernu postaju koja će očitavati razinu buke u pojedinom klubu.

**Članak 4.**

Iznimno, načelnik može za pojedine festivale zaključkom dozvoliti privremeno prekoračenje dozvoljene razine buke u visini do 5 dB(A) u odnosu na vrijednosti propisane Pravilnikom o najvišim dopuštenim razinama buke u sredini u kojoj ljudi rade i borave (Narodne novine broj 145/04).

Te iznimno produžiti uporabu elektroakustičkih uređaja do 06,00 sati.

**Članak 5.**

Nadzor nad primjenom ove Odluke provodi sanitarna inspekcija i komunalno redarstvo. Komunalni redar ovlašten je:

1. narediti poduzimanje propisanih utvrđenih mjera za zaštitu od buke,

2. zabraniti uporabu izvora buke dok se ne poduzmu mjere zaštite od buke

3. zabraniti obavljanje djelatnosti i ostalih aktivnosti koje zbog buke ometaju boravak, odmor i noćni mir ako to nije moguće postići mjerom iz točke 2. ovoga stavka,

4. predlagati pokretanje prekršajnog postupka sukladno članku 19. stavku 1. točkama 1., 2., 3., 4. i 9 Zakona o zaštiti od buke

5. naplaćivati kazne na mjestu počinjenja prekršaja sukladno članku 19. stavcima 5 i 6. Zakona o zaštiti od buke

**Članak 6.**

Danom stupanja na snagu ove Odluke prestaje važiti Odluka o načinu korištenja elektroakustičkih uređaja u izdvojenoj turističkoj zoni Katarelac (''Službeni glasnik Zadarske županije'' 15/13)

**Članak 7.**

Ova Odluka stupa na snagu prvog dana nakon dana objave u "Županijskom glasniku" Zadarske županije.

Klasa: 210-01/16-01

Urbroj: 2198-33-40-16-1

OPĆINSKO VIJEĆE OPĆINE KOLAN

Predsjednik Općinskog vijeća

Branimir Tauzer, mag.ing.aedif.